b'\n_START_ARTICLE_\nBhagat Singh\n_START_SECTION_\nVarhaiset vuodet\n_START_PARAGRAPH_\nNykyisen Pakistanin alueella sijaitsevassa Jaranwala Tehsilin kyl\xc3\xa4ss\xc3\xa4 syntynyt Singh oli etniselt\xc3\xa4 taustaltaan sikhi. H\xc3\xa4nen perheens\xc3\xa4 oli jo aikaisemmin ollut mukana itsen\xc3\xa4isyysliikkeen toiminnassa brittil\xc3\xa4isi\xc3\xa4 siirtomaais\xc3\xa4nti\xc3\xa4 vastaan. Teini-ik\xc3\xa4isen\xc3\xa4 Singh kiinnostui eurooppalaisista vallankumousliikkeist\xc3\xa4 ja tutustui my\xc3\xb6s anarkismiin sek\xc3\xa4 marxilaisuuteen. Useissa Intian itsen\xc3\xa4isyysliikkeeseen kuuluneissa j\xc3\xa4rjest\xc3\xb6iss\xc3\xa4 mukana ollut Singh nousi lopulta Hindustanin tasavaltaisarmeijan johtoon vuonna 1928 ja muutti sen samalla sosialistiseksi.\n_START_SECTION_\nPoliisimurha ja pommi-isku\n_START_PARAGRAPH_\nJoulukuussa 1928 Singh ampui yhdess\xc3\xa4 toverinsa Shivaram Rajgurun kanssa brittil\xc3\xa4isen poliisip\xc3\xa4\xc3\xa4llik\xc3\xb6n John P. Saundersin Lahoren kaupungissa. Murha oli kosto kuukautta aikaisemmin poliisin k\xc3\xa4siss\xc3\xa4 surmansa saaneen kirjailijan ja poliitikon Lala Lajpat Rain kuolemasta. Rauhanomaiseen vastarintaan uskonut Mahatma Gandhi tuomitsi murhan, mutta esimerkiksi Jawaharlal Nehru kertoi ymm\xc3\xa4rt\xc3\xa4v\xc3\xa4ns\xc3\xa4 sen motiivit._NEWLINE_Huhtikuussa 1929 Singh ja Batukeshwar Dutt -niminen vallankumouksellinen heittiv\xc3\xa4t kaksi pommia Intian lakias\xc3\xa4\xc3\xa4t\xc3\xa4v\xc3\xa4n neuvoston istuntosaliin kokouksen ollessa k\xc3\xa4ynniss\xc3\xa4. Singh oli saanut ajatuksen ranskalaiselta anarkistilta Auguste Vaillantilta, joka teki vastaavan iskun Ranskan parlamentin edustajainhuoneeseen vuonna 1893. Vaillantin tavoin my\xc3\xb6sk\xc3\xa4\xc3\xa4n Singhill\xc3\xa4 ei ollut tarkoituksena surmata ket\xc3\xa4\xc3\xa4n, vaan pelk\xc3\xa4st\xc3\xa4\xc3\xa4n aiheuttaa mahdollisimman paljon sekasortoa. Miehet tehostivat attentaattiaan huutamalla iskulauseita ja heittelem\xc3\xa4ll\xc3\xa4 lentolehtisi\xc3\xa4. Tapauksen j\xc3\xa4lkeen he tulivat suunnitelmansa mukaisesti pid\xc3\xa4tetyiksi. _NEWLINE_Singh ja Dutt tuomittiin pommi-iskusta elinkautiseen vankeusrangaistukeen, vaikka se ei ollut aiheuttanut kuolonuhreja. My\xc3\xb6hemmin Singh, Shivaram Rajguru sek\xc3\xa4 suunnitteluun osallistunut Sukhdev Thapar saivat poliisip\xc3\xa4\xc3\xa4llikk\xc3\xb6 Saudersin murhasta kuolemantuomion. Miehet hirtettiin Lahoren vankilassa 23. maaliskuuta 1931. Kuolemantuomiot aiheuttivat laajoja mellakoita eri puolilla Intiaa. Protestien kohteena oli brittiviranomaisten lis\xc3\xa4ksi my\xc3\xb6s Gandhi.\n_START_SECTION_\nMuistaminen\n_START_PARAGRAPH_\nElokuussa 2008 paljastettiin Intian parlamentin edustalla Singhin patsas, joka sijoitettiin Gandhin ja Subhas Chandra Bosen patsaiden vierelle. Parlamentin istuntosalissa on Singhin ja pommi-iskuun osallistuneen Duttin muotokuvat. Singhin, Rajgurun ja Sukhdevin ruumiiden polttohautuspaikalla on vuonna 1968 paljastettu muistomerkki. _NEWLINE_Singhin suvun kotikyl\xc3\xa4ss\xc3\xa4 Khatkar Kalassa sijaitsee vuonna 1981 toimintansa aloittanut Bhagat Singh -museo. H\xc3\xa4nen el\xc3\xa4m\xc3\xa4st\xc3\xa4\xc3\xa4n on tehty my\xc3\xb6s lukuisia Bollywood-elokuvia sek\xc3\xa4 n\xc3\xa4ytelmi\xc3\xa4. Vuonna 2008 Singh valittiin India Today -lehden \xc3\xa4\xc3\xa4netyksess\xc3\xa4 kaikkien aikojen suurimmaksi intialaiseksi ennen Gandhia, Bosea ja Nehrua. H\xc3\xa4nen mukaansa on Punjabin osavaltiossa nimetty Shahid Bhagat Singh Nagarin piirikunta.'